Десислав Начков
Кръговрат

chitanka.info

Подухват ветровете на нощта,

прелитат волни сенки над земята,

звездите — осветили вечността,

забодени навред в безкрайността,

кристалчета на дните от снагата.

Покой и прелест — прелест и покой

замръзнала в целувка е реката,

забравила за летния дневен зной,

отпусната като след див порой,

блещука в светлината на луната.

Нима отново ден ще озари

потъналата в сънища природа

и светло зарево ще извести

на дремещите в щастие и мечти,

че слънце ще огрее небосвода?

Това е неизменния кръговрат;

и тъй, когато блесне пак луната

и нощни сенки тихо затрептят,

звездите на света ще известят

за вятъра, нощта и тишината.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.